Foto: Charles, Camilla deel eerste Kerskaartjie as koningspaarKoning Charles en Camilla se Kerskaartjie pryk voor ‘n Kersboom in Clarence House, Londen. (Foto: Jonathan Brady/PA Wire) Koning Charles III en sy vrou, Camilla, het vanjaar ŉ foto wat slegs enkele dae voor die afsterwe van Charles se ma, koningin Elizabeth II, geneem is, vir hul amptelike Kerskaartjie gekies. Die gekose foto vir die egpaar se eerste Kerskaartjie sedert Charles die leisels as Britse koning oorgeneem het, is op 3 September by die Braemar Royal Highland-byeenkoms in Skotland geneem. Die koningin het egter nie dié geleentheid bygewoon nie weens haar gesondheid wat toe reeds besig was om agteruit te gaan. Die koningin is vyf dae later, op 8 September, in die ouderdom van 96 dood. Charles, wat toe nog die prins van Wallis was, en ŉ glimlaggende Camilla is deur die fotograaf Samir Hussein afgeneem. Die foto, wat vroeër vandeesweek deur Buckingham-paleis uitgereik is, vang die profiel van koning Charles vas. Hy is geklee in ŉ tweedpak met ŉ rooi‑groen‑beige das. Camilla, die koningin-gemalin, is stralend in ŉ groen tweestuk met ŉ bypassende hoed met ŉ fisantmotief en pêreloorkrabbers. Die Kerskaartjie is met rooi afwerking gebosseleer en lui eenvoudig: “Wishing you a very Happy Christmas and New Year”. Charles en Camilla word na verwagting op 6 Mei volgende jaar amptelik as Britse koningspaar gekroon. Bykomende bronne: BBC, Harper’s Bazaar